ผู้นำญี่ปุ่น-โสมขาวตกลงเร่งแก้ไขคดีทาสกาม
นายคิม คยู-เฮียน ที่ปรึกษาอาวุโสของประธานาธิบดีปาร์ค กึน-เฮ แห่งเกาหลีใต้ แถลงหลังการเจรจาสุดยอดระหว่างนางปาร์คกับนายกรัฐมนตรีชินโสะ อาเบะ แห่งญี่ปุ่น ครั้งแรกในรอบกว่า 3 ปี ที่กรุงโซล เมื่อ 2 พ.ย.ว่า ผู้นำทั้งคู่ตกลงจะเร่งเจรจาเพื่อแก้ไขข้อขัดแย้งเรื่องสตรีชาวเกาหลีใต้หลายหมื่นคนถูกบังคับให้เป็นทาสกามหรือที่เรียกว่า นางบำเรอ ของทหารญี่ปุ่น ตามซ่องต่างๆของญี่ปุ่นในช่วงสงครามโลกครั้งที่ 2,นายคิมแถลงว่า ผู้นำเกาหลีใต้และญี่ปุ่นตกลงจะพยายามให้หนักขึ้นเพื่อยุติข้อขัดแย้งเรื่องทาสกามโดยผ่านทางการเจรจา โดยนางปาร์คกล่าวว่าประเด็นนางบำเรอ เป็นอุปสรรคที่ใหญ่ที่สุดในความพยายามปรับปรุงความสัมพันธ์ระหว่างกัน และย้ำว่าต้องรีบแก้ไขโดยเร็วที่สุดในวิถีทางที่ประชาชนยอมรับได้ ขณะที่นายอาเบะยืนยันกับนักข่าวที่กรุงโซลว่า ทั้งสองประเทศไม่ควรให้ประเด็น นางบำเรอ เป็นอุปสรรคต่อคนยุคหน้าในการสร้างความสัมพันธ์และความร่วมมือในอนาคต แต่ทั้งสองฝ่ายไม่เผยรายละเอียดเรื่องแผนการเจรจาขั้นต่อไป,ในอดีต เหล่าผู้นำญี่ปุ่นเคยขอโทษหลายครั้งในความเจ็บปวดและทุกข์ทรมานของสตรีเกาหลีใต้ที่ตกเป็นทาสกาม แต่เกาหลีใต้ต้องการคำขอโทษและค่าชดใช้จากญี่ปุ่นมากกว่านั้น โดยชี้ว่ายังไม่เพียงพอ ทั้งนี้ ในช่วงสงครามโลกครั้งที่ 2 ประเมินว่ามีสตรีจากชาติต่างๆในเอเชียราว 200,000 คนถูกบังคับเป็นทาสกามทหารญี่ปุ่น รวมทั้งสตรีจากจีน เกาหลีใต้ ฟิลิปปินส์ อินโดนีเซีย ไต้หวัน ความสัมพันธ์ระหว่างญี่ปุ่นกับเกาหลีใต้ยิ่งเลวร้ายลง เมื่อนายอาเบะพยายามลดคำขอโทษในปี 2536 ให้อ่อนลง แต่ต้องล้มเลิกหลังถูกประท้วงอย่างหนัก,นางปาร์คและนายอาเบะยังตกลงจะเพิ่มความร่วมมือด้านการทหารเพื่อต่อสู้กับภัยคุกคามจากเกาหลีเหนือ โดยเฉพาะเรื่องอาวุธนิวเคลียร์ นายอาเบะยังต้องการให้เกาหลีใต้ ญี่ปุ่น และสหรัฐฯ ร่วมมือกันเพื่อเจรจาหาทางแก้ไขกรณีพิพาทในทะเลจีนใต้อย่างเปิดกว้างโดยสันติ ขณะที่จีนและอีกหลายชาติอ้างกรรมสิทธิ์ในทะเลจีนใต้,ก่อนหน้านี้ 1 วัน ผู้นำเกาหลีใต้ ญี่ปุ่น และนายหลี่ เค่อเฉียง นายกรัฐมนตรีจีน ได้ประชุมสุดยอด 3 ฝ่ายในกรุงโซล และตกลงจะปรับปรุงความสัมพันธ์ที่ตึงเครียดทั้งในด้านประวัติศาสตร์และกรณีพิพาทด้านดินแดน แต่เหล่านักวิเคราะห์ชี้ว่าการเจรจาไม่มีผลคืบหน้าที่สำคัญมากนัก แต่นับเป็นก้าวย่างสำคัญในการเจรจาปรับปรุงความสัมพันธ์กันต่อไป อนึ่ง สหรัฐฯพยายามสร้างเสริมความเป็นพันธมิตรกับญี่ปุ่นและเกาหลีใต้ให้แข็งแกร่งยิ่งขึ้นเพื่อคานอำนาจจีน โดยสหรัฐฯ มีทหารอยู่ในเกาหลีใต้และญี่ปุ่นรวมกันราว 80,000 นาย.
ผู้นำญี่ปุ่นและเกาหลีใต้ตกลงจะเร่งเจรจาเพื่อแก้ไขข้อขัดแย้งเรื่องสตรีชาวเกาหลีใต้หลายหมื่นคนถูกบังคับให้เป็นทาสกามหรือที่เรียกว่า นางบำเรอ ของทหารญี่ปุ่นในช่วงสงครามโลกครั้งที่ 2
ประธานาธิบดี,ปาร์ค กึน-เฮ,เกาหลีใต้,ประชุมสุดยอด,นายกรัฐมนตรี,ชินโสะ อาเบะ,ญี่ปุ่น,ข้อขัดแย้ง,ทาสกาม,นางบำเรอ,ทหารญี่ปุ่น,สงครามโลกครั้งที่ 2,ข่าว,ข่าวต่างประเทศ,ไทยรัฐออนไลน์